Fil-Qorti dalgħodu quddiem l-Imħallef Francesco Depasquale, l-Uffiċċju tal-Avukat Ġenerali naqas milli jippreżenta kopja tar-Rapport tal-Evalwazzjoni dwar il-ftehim li bih il-Vitals Global Healthcare ħadu t-tmexxija tal-isptarijiet. Iktar kmieni din il-ġimgħa, l-Imħallef Depasquale ordna lill-Avukat Ġenerali jippreżenta dan ir-rapport. Mistoqsi mill-Imħallef Depasquale għaliex ir-rapport ma ġiex ippreżentat fil-Qorti llum, l-avukat Chris Falzon Scerri mill-uffiċċji tal-Avukat Ġenerali qal li l-Prim Ministru u l-Avukat Ġenerali m’għandhomx ir-rapport tal-evalwazzjoni jew rapporti oħra fil-pussess tagħhom. Sostna li dawn id-dokumenti jinsabu għand Projects Malta. Il-Qorti ordnat biex fis-seduta li jmiss fis-27 ta’ Jannar jittella’ rappreżentant ta’ Projects Malta bħala xhud u jġib ir-rapport tal-evalwazzjoni li jsemmi Konrad Mizzi.